Prijedlog

Sporazum između Vlade Republike Hrvatske i Vlade Republike Slovenije

o upravljanju, održavanju i rekonstrukciji mostova

na hrvatsko-slovenskoj državnoj granici

Vlada Republike Hrvatske i Vlada Republike Slovenije (u daljnjem tekstu: ugovorne stranke),

nastojeći ovim Sporazumom osigurati lakši i brži prelazak granice te sigurniju prometnu povezanost između dviju susjednih država,

želeći urediti odnose u vezi s upravljanjem, održavanjem i rekonstrukcijom mostova na hrvatsko-slovenskoj državnoj granici,

sporazumjele su se kako slijedi:

**Članak 1.**

Ovim Sporazumom uređuju se odnosi ugovornih stranaka koji se tiču upravljanja, poslova održavanja te eventualno rekonstrukcije mostova na hrvatsko-slovenskoj državnoj granici.

Sporazum se odnosi na sljedeće mostove na hrvatsko-slovenskoj državnoj granici (u daljnjem tekstu: mostovi):

do kojih s obje strane vode državne ceste

1. između Plovanije i Sečovja, most s jednim otvorom

2. između Broda na Kupi i Petrine, most preko rijeke Kupe s tri otvora

3. između Pribanjaca i Vinice, most preko rijeke Kupe s osam otvora

4. između Jurovskog Broda i Metlike, most preko rijeke Kupe s tri otvora

5. između Harmice i Rigonci, most s jednim otvorom

6. između Razvora i Bistrice ob Sotli, most preko rijeke Sutle s tri otvora

7. između Huma na Sutli i Rogateca, most preko rijeke Sutle s jednim otvorom

8. između Murskog Središća i Petišovci, most preko rijeke Mure s tri otvora

9. između Lupinjaka i Dobovca

10. između Miljane i Imena

11. između Malog Tabora i Rajnkovca

12. između Luke Poljanske i Podčetrtka

13. između Kaštela i Dragonje, most preko Dragonje s tri otvora.

do kojih s obje strane vode ceste različitih kategorija

1. između Mihanović Dola i Orešja

2. između Otok Virja i Ormoža

3. između Draše i Nove Vasi

4. između Kraja Donjeg i Rakoveca

5. između Vivodine i Krmačine

6. između Pravutine i Krasinca

7. između Zamosta i Osilnice

8. između Čabra i Potplanine

9. između Macelja i Gruškovja, vijadukt Kamenica s tri otvora

10. između Gornjeg Čemehovca i Stare Vasi

11. između Prilišća i Žunića

12. između Blaževaca i Sodevaca

13. most preko potoka Kamenica kod stalnog graničnog prijelaza za pogranični promet

Obrež (HR) - Božakovo (SLO).

**Članak 2.**

U smislu ovoga Sporazuma:

1. upravljanje uključuje niz aktivnosti vezanih uz gospodarenje mostovima kao što su: određivanje regulacije prometa na mostovima, označavanje plovnog puta, postavljanje oznaka koje osiguravaju cestovni i riječni promet, kontinuirana kontrola mostova, održavanje čistoće i otklanjanje klizavosti, osvjetljenje mostova, te vođenje evidencije o njima, redoviti i izvanredni pregledi, vođenje dokumentacije o izvedenim održavanjima i rekonstrukciji mostova
2. održavanje je svaki rad koji je u vezi s uobičajenim očuvanjem trajnosti i potrebnim popravcima mostova, uslijed kojeg se tehnički parametri istih neće promijeniti. Održavanje se dijeli na redovito i izvanredno održavanje.

Redovito održavanje je svaka aktivnost povezana s uobičajenim očuvanjem stabilnosti, funkcionalnosti i trajnosti mosta te sigurnosti prometa, uključujući aktivnosti zimske službe, čišćenje prometnih površina i prometne opreme na mostu i prostora neposredno oko mosta, ležajeva, prijelaznih naprava, sustava odvodnje i vodenih nanosa koji mogu ugroziti most, te popravke prometnih površina (popravak udarnih jama, sanacija pukotina, izravnanje neravnina), manjih oštećenja konstrukcije mosta, antikorozivne zaštite, hidroizolacije i odvodnje.

Izvanredno održavanje uključuje zahtjevnije i opsežnije radove održavanja bez utjecaja na definirane lokacijske uvjete građevine koji se izvode osnovom projektne dokumentacije, a mogu uključivati popravak ili zamjenu kolnika, hidroizolacije, rasponske konstrukcije, stupova, upornjaka, sustava za odvodnju, ležajeva, prijelaznih naprava, uređenje prijelaza na nasip, zaštitu stupova i upornjaka od podlokavanja, cjelovitu antikorozivnu zaštitu, sanaciju i zaštitu betonskih površina i druge radove za osiguranje sigurnosti, stabilnosti i trajnosti mosta i povećanja sigurnosti prometa

c) rekonstrukcija građevine je izvedba građevinskih i drugih radova na postojećoj građevini kojima se utječe na ispunjavanje temeljnih zahtjeva za tu građevinu ili kojima se mijenja usklađenost te građevine s lokacijskim uvjetima u skladu s kojima je izgrađena (dograđivanje, nadograđivanje, uklanjanje vanjskog dijela građevine, izvođenje radova radi promjene namjene građevine ili tehnološkog procesa i sl.), odnosno izvedba građevinskih i drugih radova na ruševini postojeće građevine u svrhu njezine obnove.

**Članak 3.**

Ugovorne stranke su suglasne da se granica područja upravljanja i održavanja mostova, isto kao i troškovi tih poslova uključujući i eventualnu rekonstrukciju, do končanog i točnog utvrđivanja međudržavne granice, određuje u jednakim dijelovima (prema načelu pola - pola).

Za sve vrste radova koji mogu dotaknuti pogranične znakove, radovi neće započeti bez suglasnost tijela ugovornih stranaka nadležnih za nadzor i kontrolu državne granice, te za postavljanje obavijesnih znakova o blizini državne granice.

Ugovorne stranke obvezuju se da će po končanom i točnom utvrđivanju međudržavne granice uskladiti uvjete i način održavanja i upravljanja mostovima posebnim ili izmjenama postojećeg sporazuma.

Obračun za obavljene radova održavanja i uporabe obavlja se u neto cijeni, razmjerno udjelu u vlasništvu, nakon završetka radova. Sve ostale troškove (carinske i/ili porezne) snosi svaka ugovorna stranka za sebe.

**Članak 4.**

Nadležna tijela za provedbu ovoga Sporazuma su:

* u Republici Hrvatskoj: ministarstvo (ili državno tijelo) nadležno za prometnu infrastrukturu
* u Republici Sloveniji: ministarstvo (ili državno tijelo) nadležno za prometnu infrastrukturu.

**Članak 5.**

Ugovorne stranke su suglasne da će sve poslove povezane s upravljanjem, održavanjem i rekonstrukcijom mostova obavljati putem nadležnih tijela navedenih u članku 4. ovoga Sporazuma.

Nadležna tijela navedena u članku 4. ovoga Sporazuma će međusobno razmijeniti podatke o nazivima i adresama upravitelja za svaki pojedini most.

**Članak 6.**

Ugovorne stranke suglasne su da će stručnjaci upravitelja naznačenih u članku 5. ovoga Sporazuma godišnje obavljati zajednički tehnički pregled mostova i svoje zaključke, s opisom potrebnih intervencija, unijeti u zapisnik. Glavni pregled mostova stručnjaci ugovornih stranaka obavljat će naizmjenično, najmanje svakih 6 godina.

**Članak 7.**

Ugovorne stranke sporazumne su da će stručnjaci upravitelja naznačenih u članku 5. ovoga Sporazuma tijekom pripremnih radova, izvedbe radova kao i u garancijskom razdoblju kontinuirano usuglašavati njihov napredak i kontinuirano izvješćivati jedni druge o poduzetim mjerama. Izvođenje radova, održavanje i uporaba, te način obračuna troškova između upravitelja iz članka 5. ovoga Sporazuma uredit će se posebnim sporazumom. Radove održavanja treba obavljati sukladno važećim propisima ugovornih stranaka.

Ako zakonske odredbe kojima se uređuje odražavanje cesta u Republici Hrvatskoj i Republici Sloveniji obuhvaćaju različite vrste poslova predstavnici upravitelja iz članka 5. ovoga Sporazuma će uskladiti poslove održavanja mostova s važećim zakonskim odredbama.

**Članak 8.**

Upravitelji naznačeni u članku 5. ovoga Sporazuma trebaju na vrijeme osigurati dozvole koje su eventualno potrebne za održavanje i po potrebi za rekonstrukciju mostova. Za vrijeme izvođenja radova ugovorne stranke osiguravaju odgovarajuće uvjete za obavljanje graničnog prometa.

**Članak 9.**

Sporovi koji bi mogli nastati u primjeni ili tumačenju ovoga Sporazuma ugovorne stranke rješavaju sporazumno.

**Članak 10.**

Ovaj Sporazum stupa na snagu datumom primitka posljednje pisane obavijesti kojom ugovorne stranke obavješćuju jedna drugu, diplomatskim putem, o ispunjenju svih uvjeta predviđenih njihovim zakonodavstvima za njegovo stupanje na snagu.

Ovaj Sporazum može se u svako doba izmijeniti i dopuniti uzajamnim pisanim pristankom ugovornih stranaka. Izmjene i dopune stupaju na snagu sukladno postupku utvrđenom u stavku 1. ovoga članka.

Ovaj Sporazum ostaje na snazi neodređeno vrijeme. Svaka ugovorna stranka može otkazati ovaj Sporazum pisanom obaviješću drugoj ugovornoj stranci diplomatskim putem. U tom slučaju, ovaj Sporazum prestaje šest (6) mjeseci nakon datuma na koji je druga ugovorna stranka primila obavijest o otkazu.

Odredbe ovoga Sporazuma ni na koji način ne utječu na buduće utvrđivanje i označavanje zajedničke državne granice.

Sastavljeno u ................................... dana ................... u dva izvornika na hrvatskom i slovenskom jeziku, pri čemu su oba teksta jednako vjerodostojna.

**Za Vladu Za Vladu**

**Republike Hrvatske Republike Slovenije**